כאשר התינוק נפגש עם תסכול במציאות החיצונית, החוויה של האין, של הריק, של החסר, מפגישה את התינוק עם חוויה פנימית המקננת בתוכו- חרדת האניהילציה- חרדת איון (annihilation anxieties) -  השאיפה המולדת לא להיות, לא להתקיים. חוויה זו כה מאיימת כי היא חזקה באותה מידה כמו יצר החיים ושתיהן נמצאות בזירה אחת בה יצר החיים צריך לנצח ולגבור בכל רגע. כמו כן, על מנת לכונן את ה"אני" שלו התינוק חייב להתבסס על רצף של התנסויות טובות בהן הוא חווה את האובייקט שלו כטוב. הפתרון בעמדה הסכיזופרנואידית הוא שימוש במנגנון הפיצול.